CELEX: 62015CN0309
Language: el
Date: 2015-06-18 00:00:00
Title: Υπόθεση C-309/15 P: Αναίρεση που άσκησε στις 18 Ιουνίου 2015 η Real Express Srl κατά της διατάξεως που εξέδωσε το Γενικό Δικαστήριο (ένατο τμήμα) στις 21 Απριλίου 2015 στην υπόθεση T-580/13, Real Express Srl κατά Γραφείου Εναρμονίσεως στο πλαίσιο της Εσωτερικής Αγοράς (εμπορικά σήματα, σχέδια και υποδείγματα)

30.11.2015   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 398/12
            
         Αναίρεση που άσκησε στις 18 Ιουνίου 2015 η Real Express Srl κατά της διατάξεως που εξέδωσε το Γενικό Δικαστήριο (ένατο τμήμα) στις 21 Απριλίου 2015 στην υπόθεση T-580/13, Real Express Srl κατά Γραφείου Εναρμονίσεως στο πλαίσιο της Εσωτερικής Αγοράς (εμπορικά σήματα, σχέδια και υποδείγματα)
   (Υπόθεση C-309/15 P)
   (2015/C 398/15)
   Γλώσσα διαδικασίας: η αγγλική
   
      Διάδικοι
   
   
      Αναιρεσείουσα: Real Express Srl (εκπρόσωπος: C. Anitoae, δικηγόρος)
   
      Αντίδικοι κατ’ αναίρεση: Γραφείο Εναρμονίσεως στο πλαίσιο της Εσωτερικής Αγοράς (εμπορικά σήματα, σχέδια και υποδείγματα), MIP Metro Group Intellectual Property GmbH & Co. KG
   
      Αιτήματα
   
   Η αναιρεσείουσα ζητεί από το Δικαστήριο:
   
               —
            
            
               να αναιρέσει την αναιρεσιβαλλόμενη διάταξη του Γενικού Δικαστηρίου της 21ης Απριλίου 2015 στην υπόθεση T-580/13·
            
         
               —
            
            
               να ασκήσει την πλήρη δικαιοδοσία του και, βάσει των στοιχείων που έχει στη διάθεσή του, να κάνει δεκτή την προσφυγή που άσκησε η Real Express Srl κατά της αποφάσεως του τέταρτου τμήματος προσφυγών της 16ης Σεπτεμβρίου 2013 στην υπόθεση R 1519/2012-4 ή, επικουρικώς, να αναπέμψει την υπόθεση ενώπιον του Γενικού Δικαστηρίου για επανεξέταση·
            
         
               —
            
            
               να καταδικάσει το ΓΕΕΑ και την πρωτοδίκως παρεμβαίνουσα στα δικαστικά έξοδα στα οποία υποβλήθηκε η αναιρεσείουσα τόσο πρωτοδίκως όσο και κατ’ αναίρεση.
            
         
      Λόγοι αναιρέσεως και κύρια επιχειρήματα
   
   
               1.
            
            
               Με την αναιρεσιβαλλόμενη διάταξη, το Γενικό Δικαστήριο έκρινε παραδεκτά όλα τα επιχειρήματα της αναιρεσείουσας, εκτός από τα διαλαμβανόμενα στα σημεία 23 και 25 της προσφυγής, με τα οποία η αναιρεσείουσα υποστήριξε ότι η πρωτοδίκως παρεμβαίνουσα αιτήθηκε κακόπιστα την καταχώριση, για τις ίδιες κλάσεις, κοινοτικού σήματος REAL πανομοιότυπου με σήμα επί του οποίου η αναιρεσείουσα είχε προγενέστερα δικαιώματα στη Ρουμανία. Το τέταρτο τμήμα προσφυγών είχε στη διάθεσή του όλες τις σχετικές δικαστικές βεβαιώσεις. Το Γενικό Δικαστήριο δεν εκτίμησε ορθά τις υποχρεώσεις τις οποίες υπέχει το τμήμα προσφυγών σύμφωνα με τα άρθρα 63, παράγραφος 2, και 64, παράγραφος 1, του κανονισμού 207/2009 (1).
            
         
               2.
            
            
               Στις σκέψεις 38 και 39 της αναιρεσιβαλλόμενης διατάξεως το Γενικό Δικαστήριο εφήρμοσε πλημμελώς του κανόνες 15, παράγραφος 2, στοιχείο η', iii), και 17, παράγραφοι 1 και 4, του κανονισμού (ΕΚ) 2868/1995 της Επιτροπής (2), καθώς και τα άρθρα 75 και 78, παράγραφος 1, στοιχεία α' και β', του κανονισμού 207/2009. Στις σκέψεις 41 και 42 της αναιρεσιβαλλόμενης διατάξεως το Γενικό Δικαστήριο εφήρμοσε πλημμελώς το άρθρο 80, παράγραφοι 1, 2 και 3, του κανονισμού 207/2009 και τους κανόνες 53 και 53α του κανονισμού 2868/1995, και δεν έλαβε υπόψη τη σελίδα 4, παράγραφος 4, της ανακοινώσεως 11/98 του Προέδρου του Γραφείου η οποία περιλαμβάνεται στις κατευθυντήριες γραμμές για τις διαδικασίες ενώπιον του Γραφείου Εναρμονίσεως στο πλαίσιο της Εσωτερικής Αγοράς (εμπορικά σήματα, σχέδια και υποδείγματα), Μέρος Α, Γενικές Διατάξεις, Τμήμα 6, Ανάκληση αποφάσεων, ακύρωση εγγραφών στο μητρώο και διόρθωση σφαλμάτων. Στα σημεία 43, 44 και 45 της αναιρεσιβαλλόμενης διατάξεως το Γενικό Δικαστήριο εφήρμοσε πλημμελώς τα άρθρα 63, παράγραφος 2, και 64, του κανονισμού 207/2009 και κατά συνέπεια παρέλειψε να αναγνωρίσει ότι το τμήμα προσφυγών παραβίασε τις αρχές της ασφάλειας δικαίου και της οικονομίας της διαδικασίας και δεν συμμορφώθηκε προς τον σκοπό της διαδικασίας ανακοπής, καθόσον δεν τήρησε την υποχρέωσή του να καθιστά δυνατή την επίλυση των διαφορών επί εμπορικών σημάτων προτού αυτά καταχωρισθούν και, σε αντίθεση με τους ισχύοντες κανόνες, δεν έλαβε υπόψη του γεγονότα, περιστάσεις και αποδεικτικά στοιχεία τα οποία προσκόμισε η Real Express Srl και ήταν κρίσιμα για την έκβαση της διαδικασίας ανακοπής.
            
         
      (1)  Κανονισμός (ΕΚ) 207/2009 του Συμβουλίου, της 26ης Φεβρουαρίου 2009, για το κοινοτικό σήμα (EE L 78, σ. 1).
   
      (2)  Κανονισμός (ΕΚ) 2868/95 της Επιτροπής, της 13ης Δεκεμβρίου 1995, περί της εφαρμογής του κανονισμού (ΕΚ) 40/94 του Συμβουλίου για το κοινοτικό σήμα (EE L 303, σ. 1).